
	Comisia pentru buget, finanţe şi bănci
	
	Bucureşti,        

Nr. 22/716/09.03.2010


Biroul Permanent

al

Camerei  Deputaţilor

Vă înaintăm, alăturat, raportul asupra proiectului de Lege pentru modificarea şi completarea Legii nr.571/2003 privind Codul fiscal, cu care comisia noastră a fost sesizată în fond cu adresa Biroului Permanent nr. PL.x 704  din 16 decembrie 2009 .
	PREŞEDINTE,

Viorel Ştefan


Parlamentul  României

	Comisia pentru buget, finanţe şi bănci
	
	Bucureşti,    

Nr. 22/716/09.03.2010


RAPORT

asupra proiectului de Lege pentru modificarea şi completarea Legii nr.571/2003 privind Codul fiscal 
     
     Cu adresa nr. PL.x 704  din 16 decembrie 2009 , Biroul Permanent conform art.95 din Regulamentul Camerei Deputaţilor, republicat, a sesizat,  spre dezbatere, Comisia pentru buget, finanţe şi bănci cu proiectul de Lege pentru modificarea şi completarea Legii nr.571/2003 privind Codul fiscal.
La întocmirea raportului s-au avut în vedere avizele Consiliului Legislativ, Comisiei pentru politică economică, reformă şi privatizare, Comisiei pentru agricultură, silvicultură, industrie alimentară şi servicii specifice şi al Comisiei juridică, de disciplină şi imunităţi. 
               Prezentul proiect de Lege are ca obiect de reglementare modificarea şi completarea Legii nr. 571/2003 privind Codul fiscal în sensul introducerii unor măsuri fiscale în vederea stimulării producţiei agricole şi industriei alimentare. Iniţiativa legislativă propune scutirea de la plată a impozitului pe profit sau a impozitului minim pentru tranşa de venituri totale pentru contribuabilii cu capital majoritar privat care îşi desfăşoară activitatea în următoarele două domenii: Cod CAEN 01 - Agricultură, vânătoare şi servicii anexe, cu excepţia activităţilor de la cod CAEN 017 – vânătoare, şi Cod CAEN 10 – Industria alimentară. Pentru a beneficia de facilităţile menţionate, contribuabilii vor evidenţia în contabilitate veniturile şi cheltuielile aferente acestor activităţi. 
               Proiectul de lege face parte din categoria legilor ordinare, potrivit art. 76 din Constituţia României, republicată.
La dezbaterea proiectului de lege a participat, în conformitate cu prevederile art. 54 şi 55 din Regulamentul Camerei Deputaţilor, republicat, doamna Graţiela Iordache, secretar de stat în Ministerul Finanţelor Publice.

La lucrările comisiei au participat  32 deputaţi, din totalul de 34 membri ai comisiei.

Raportul comisiei a fost adoptat cu majoritate de voturi. 

Proiectul de lege a fost adoptat de Senat în condiţiile articolului 115 alineatul (5) teza a III-a din Constituţia României, republicată.

Proiectul de lege, potrivit art. 75 din Constituţia României, republicată şi a art. 92 din Regulamentul Camerei Deputaţilor, republicat este de competenţa decizională a Camerei Deputaţilor .
               In urma dezbaterii proiectului de  Lege pentru modificarea şi completarea Legii nr.571/2003 privind Codul fiscal, în şedinţa din data de 9 martie  2010, comisia propune Plenului Camerei Deputaţilor respingerea  proiectului de Lege deoarece promovarea unor măsuri fiscale care încurajează un sector de activitate, prin acordarea unor scutiri de impozit pe profit, intră sub incidenţa prevederilor privind ajutorul de stat. Pentru anul 2010 impactul bugetar generat de aplicarea acestei propuneri este de 446,7 milioane lei.
	PREŞEDINTE,

Viorel ŞTEFAN
	SECRETAR,

Iuliu NOSA


                                                                                  Consilier parlamentar
                                                                                                         Roşu Gica

